Document ID: 32007D0136

РЕШЕНИЕ НА КОМИСИЯТА
от 23 февруари 2007 година
относно определяне на преходни мерки за системата за идентификация и регистрация на животни от рода на овцете и козите в България, предвидена в Регламент (ЕО) № 21/2004 на Съвета
(нотифицирано под номер C(2007) 533)
(текст от значение за ЕИП)
(2007/136/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния, и по-специално член 42 от него,
като има предвид, че:
(1)
Регламент (ЕО) № 21/2004 на Съвета от 17 декември 2003 г. относно система за идентификация и регистрация на животни от рода на овцете и козите и за изменение на Регламент (EO) № 1782/2003 и на директиви 92/102/ЕИО и 64/432/ЕИО (1) определя правила за установяването на системи за идентификация и регистрация на животни от рода на овцете и козите. Той предвижда, че тези животни, родени в България след 1 януари 2007 г., трябва се идентифицират чрез ушни марки и чрез второ средство за идентификация, което има същия индивидуален код като на ушната марка, в рамките на период от не повече от шест месеца и във всички случаи преди да напуснат стопанството, в което са родени.
(2)
България се присъедини към Общността на 1 януари 2007 г. Чрез писмо от 17 ноември 2006 г. България поиска преходни мерки за период от една година за идентификацията на животни от рода на овцете и козите в тази страна, през който животните следва да се идентифицират само посредством единични ушни марки, с изключение на животни, които са обект на вътрешнообщностна търговия или предназначени за износ за трети страни. Такива животни следва да бъдат идентифицирани в съответствие с правилата на Общността, с изключение на средствата за идентификация, предвидени в Регламент (ЕО) № 21/2004, които могат да се прилагат в стопанство, различно от стопанството, където са родени животните, посочено в член 4, параграф 1 от този регламент.
(3)
За да се улесни преходът от съществуващия режим в България към този, който произхожда от прилагането на Регламент (ЕО) № 21/2004, е уместно да се установят преходни мерки за идентификацията на животни от рода на овцете и козите в България.
(4)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Предмет
Настоящото решение се прилага за всякакви видове животни от рода на овцете и козите, отглеждани в стопанства, които се намират в България (наричани по-долу „животните“).
Член 2
Идентификация на животни в България
Всички животни в едно стопанство се идентифицират преди да напуснат стопанството, в което са родени или в рамките на период от девет месеца, считано от датата на тяхното раждане, в зависимост от това кое от двете настъпи по-рано, чрез поне една единична ушна марка, която има индивидуален код за всяко животно в съответствие с националните правила.
Член 3
Идентификация на животни, предназначени за вътрешнообщностна търговия или за износ за трети страни
Всички животни, предназначени за вътрешнообщностна търговия или за износ за трети страни, се идентифицират съгласно съответните разпоредби на Регламент (ЕО) № 21/2004, където е приложимо, в допълнение на ушната маркировка, използвана съгласно член 2 от настоящото решение.
Чрез дерогация от член 4, параграф 1 от Регламент (ЕО) № 21/2004 средствата за идентификация, посочени в тази разпоредба, могат да се използват в стопанството на произход, както е определено в член 2, буква б), точка 8 от Директива 91/68/ЕИО на Съвета (2).
Член 4
Изискване за документ за движение
Документът за движение, посочен в член 3, параграф 1, буква в) от Регламент (ЕО) № 21/2004, съдържа индивидуалния код за всяко животно, както е предвидено в членове 2 и 3 от настоящото решение.
Член 5
Приложимост
Настоящото решение се прилага, считано от датата на влизане в сила на Акта за присъединяване и до 31 декември 2007 г.
Член 6
Адресати
Адресати на настоящото решение са държавите-членки.
Съставено в Брюксел на 23 февруари 2007 година

Labels: 7
18
15
6